РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

16. мај 2013. године

Б е о г р а д

**ПРЕДСЕДНИКУ НАРОДНЕ СКУПШТИНЕ**

На основу члана 157. став 6 и члана 161. став 1. Пословника Народне скупштине („Службени гласник“ број 20/12 – пречишћен текст), Одбор за просторно планирање, саобраћај, инфраструктуру и телекомуникације подноси на ПРЕДЛОГ ЗАКОНА О ЖЕЛЕЗНИЦИ следећe амандмане:

**АМАНДМАН I**

У члану 7. став 1. мења се и гласи:

 ,,Железничка инфраструктура је добро у општој употреби у својини Републике Србије, које могу користити железнички превозници и железнички превозници за сопствене потребе, под једнаким условима, у складу са овим законом.“

О б р а з л о ж е њ е

Овим амандманом прецизира се значење железничке инфраструктуре у смислу да то добро у општој употреби у својини Републике Србије могу користити железнички превозници и железнички превозници за сопствене потребе, под једнаким условима, у складу са овим законом.

**АМАНДМАН II**

У члану 10. став 4. мења се и гласи:

,,Услов који се односи на стручност испуњен је ако подносилац захтева има управу, која поседује знање или искуство неопходно да на безбедан и поуздан начин обавља оперативну контролу и надзор над обављањем делатности које су наведене у лиценци, као и особље које је стручно и оспособљено за организовање и регулисање железничког саобраћаја и одржавање железничке инфраструктуре.“

О б р а з л о ж е њ е

Овим амандманом прецизира се услов који се односи на стручност, као један од услова који управљач инфраструктуре треба да испуни како би добио лиценцу за управљање железничком инфраструктуром. Наиме, подносилац захтева поред управе треба да има и особље које је стручно и оспособљено за организовање и регулисање железничког саобраћаја и одржавање железничке инфраструктуре.

**АМАНДМАН III**

У члану 51. додаје се нови став 2. који гласи:

,,Концесијом се стиче право на градњу нове железничке инфраструктуре. Право на доделу концесије има свако домаће или страно правно лице у складу са законом, којим се уређује питање концесије.“

О б р а з л о ж е њ е

Овај члан је од посебног значаја за функционисање железнице јер се уводи могућност концесије како би се побољшало стање у коме се налазе Железнице Србије

ПРЕДСЕДНИК ОДБОРА

 Дејан Раденковић